Bánov (okres Nové Zámky)

Bánov (do roku 1948 Bánovská Kesa) je obec na Slovensku v okrese Nové Zámky. 

 Polohopis 
Obec leží v rovinnej časti Podunajskej nížiny, medzi mestami Nové Zámky a Šurany. Obcou preteká rieka Nitra. K obci patrí aj časť Nitrianska osada (miestnym dialektom nazývaná Svinčák). Obec Bánov sa nachádza v nadmorskej výške 112 m n. m. Od hlavného mesta Slovenskej republiky je vzdialená približne 100 km, od krajského mesta Nitra 35 km. Obec tvoria dve katastrálne územia - Malá Kesa a Bánov.

 Dejiny 
Prvá písomná zmienka o Bánove sa nachádza v druhej Zoborskej listine z roku 1113. Územie bolo ale osídlené minimálne od čias neolitu, 3000 rokov pred n. l., čo dokazujú nálezy v archeologickom nálezisku Zámeček nachádzajúcom sa 2,5 km severovýchodne v Nitrianskom Hrádku (mestská časť Šurian). Pôvodne tvorili obec dve samostatné sídla s názvom Kescu (dnešné katastrálne územie Bánov) a Qescu (k.ú. Malá Kesa). Po tom, čo bola obec Kescu darovaná vojvodovi Bánovi dostala pomenovanie Bankeszi. V 15. storočí patrila obec k zaniknutému Šurianskemu hradu. 

Od roku 1663 bolo celé územie v okolí Bánova pod správou Osmanskej ríše a jej spojencov. V roku 1685 sa podarilo habsburským vojskám vytlačiť Osmanov, avšak pôvodné obyvateľstvo zostalo značne zdecimované. Ich miesto nahradili kolonisti z moravského Slovácka, Záhoria a Uherského Brodu. Dôkazom sú podobné priezviská a tiež veľmi tvrdé, západné nárečie, ktoré sa zachovalo v obci dodnes. 

V rokoch 1845 a 1857 postihli obec dva veľké požiare, ktoré 2-krát zničili väčšiu časť budov. Napriek obrovským škodám sa obec spamätala a do roku 1900 je sprevádzkovaná železnica, v roku 1905 budova školy so 6-timi triedami a v roku 1912 budova obecného domu. V priebehu januára 1919 prevzala Československá armáda kontrolu nad územím Bánova, čím sa zavŕšila integrácia obce do novovzniknutého štátu Československa. V júni 1919 podnikla Maďarská republika rád vojenský útok z východnej strany. Československí vojaci zaujali obranné postavenie západne od obce. Následne 1200 členov Československej armády zatlačilo proti presile 4000 maďarských vojakov  a oslobodilo obec, ktorá sa opäť dostala pod správu Československa. 

Rovnako ako v celom Československu nastalo v 20-tych a 30-tych rokoch takzvané zlaté obdobie republiky. Je založený ochotnícky divadelný súbor, dobrovoľný hasičský zbor, do kultúrneho diania sa zapája Matica slovenská. V 2. svetovej vojne zažila obec najväčšie útrapy počas jej oslobodzovania. 28. marca 1945 je obec oslobodená Červenou armádou. Boje si vyžiadali životy 82 vojakov Červenej armády, 90 Nemcov a 10 civilistov. 11. júna 1948 mení obec názov z Bánovskej Kesy na Bánov. 

V sobotu 6. apríla 1985 Prvé dotyky s veľkou spartakiádou. In: NAŠE NOVOSTI, orgán OV KSS a ONV v Nových Zámkoch. April 16, 1985. p. [4]. sa v tejto obci uskutočnila úplne prvá miestna spartakiáda v Československu v rámci Československej spartakiády 1985. Bolo to prvé verejné spartakiádne vystúpenie cvičencov  Československej spartakiády 1985 pod holým nebom v Československu. Miestnu spartakiádu slávnostne otvoril predseda MNV Miroslav Petráni, spartakiádu si prišiel pozrieť vedúci tajomník OV ČSZTV Karol Juričkovič, ktorý zastával aj dôležitú funkciu tajomníka okresného štábu ČSS `85. Na slovíčko s vedúcim tajomníkom OV ČSZTV. In: Šport: [vydanie bez hviezdičky] orgán Slovenského výboru ČSTV. Bratislava: Vydavateľstvo Šport, July 23, 1985. p. [5]. ISSN 0139-7001. Dostupné tiež z: https://dikda.snk.sk/view/uuid:48950da0-61d7-4a6e-8632-523a60a2abfd?page=uuid:cbdb7274-6f37-4d12-a7f0-b05b373de755 Miestna spartakiáda v Bánove trvala takmer dve hodiny, cvičenci cvičili na trávniku  štadiónu Lokomotíva Bánov. Spartakiádne skladby predviedli: rodičia a deti, najmladší žiaci, mladšie žiačky, mladší žiaci, staršie žiačky, starší žiaci, ženy. Spartakiády sa zúčastnili aj rodičia a deti a starší žiaci z Nových Zámkov. Prvé dotyky s veľkou spartakiádou. In: NAŠE NOVOSTI, orgán OV KSS a ONV v Nových Zámkoch. April 16, 1985. p. [4]. Pri plánovaní termínu tejto spartakiády sa počítalo s priaznivými klimatickými podmienkami okresu Nové Zámky, ktoré umožnia cvičencom cvičiť vonku skôr, než v severnejších oblastiach republiky. Lenže šiesteho apríla 1985 nebolo počasie moc priaznivé, spartakiáda sa konala za chladného počasia, pričom cvičenci boli oblečení v predpísaných spartakiádnych úboroch. Len deti a najmladší žiaci mali možnosť sa obliecť o niečo teplejšie.

 Obyvateľstvo 
Väčšina obyvateľstva je slovenskej národnosti. Obyvateľstvo sa väčšinovo hlásilo ku slovenskej národnosti aj v období silnej maďarizácie na prelome 19. a 20. storočia.

Sčítanie obyvateľstva z roku 2021 uvádza nasledovné pomery národností:

 Slovenská: 92,67% (počet obyvateľov: 3426)
 Maďarská: 1,14% (počet obyvateľov: 42)
 Česká: 0,32% (počet obyvateľov: 12)
 Rómska: 0,11% (počet obyvateľov: 4)
 Rusínska: 0,03%  (počet obyvateľov: 1)
 Poľská: 0,03%  (počet obyvateľov: 1)
 Rusínska: 0,03%  (počet obyvateľov: 1)
 Srbská: 0,03%  (počet obyvateľov: 1)
 Rumunská: 0,03%  (počet obyvateľov: 1)
 Grécka: 0,03%  (počet obyvateľov: 1)
 Ruská: 0,03%  (počet obyvateľov: 1)
 Talianska: 0,03%  (počet obyvateľov: 1)
 Iná: 0,08%  (počet obyvateľov: 3)
 Nezistená: 5,49%  (počet obyvateľov: 203)

 Kultúra a zaujímavosti 
 Pamiatky 
 Kaštieľ v časti Malá Kesa, dvojpodlažná dvojtraktová neorenesančná stavba na pôdoryse nepravidelného obdĺžnika z prelomu 19. a 20. storočia. Úpravami prešiel v roku 1921. Obnovený bol v rokoch 2000-2002, keď bol rozšírený.  Kaštieľu dominuje asymetricky umiestnená nárožná veža s ihlancovou helmicou. Vstup je riešený ako jednoosový oblúkový portikus. Parter je dekorovaný priebežným pásovaním, poschodie lizénovými rámami. Polkruhovo ukončené okná poschodia majú profilované šambrány s klenákmi, boli však upravované počas poslednej obnovy. Priečelie je ukončené atikou so segmentovým štítom s tympanónom. Pri kaštieli sa nachádza krajinársky park. 

 Rímskokatolícky kostol sv. Michala archanjela, jednoloďová klasicistická stavba s pravouhlým ukončením presbytéria a vežou tvoriacou súčasť jej hmoty, z roku 1842. Fasády kostola sú členené polkruhovo ukončenými oknami a termálnymi oknami. Priečelie je členené lizénovým rámom a stredným termálnym oknom. Veža má nárožné skosenia, je ukončená ihlancovou helmicou.

 Kultúra 
Obec je kultúrne bohatá, osemdesiatročnú tradíciu tu má ochotnícke divadlo. V obci pôsobi od roku 1992 aj netradičná dychová kapela Kesanka, od roku 1995 Veľký dychový orchester Bánovčanka a od roku 2010 Detský dychový orchester Rosička. Všetky hudobné telesá reprezentujú obec po celom Slovensku aj v zahraničí. Ďalej v obci pôsobí spevácky zbor Galabriel, spevácke zoskupenie Rozmarínky a Bánovskí seniori.

V obci pôsobí občianske združenie Kesa Nostra ktorého činnosť je zameraná na organizovanie spoločenských podujatí.

Vzniku organizácie predchádzala príprava spoločenských podujatí; po prvotnej Štefanskej diskotéke v roku 2010 vznikol u nadšencov nápad organizovania viacerých spoločenských akcií. Počas príprav Mládežníckeho discoplesu bolo založené občianske združenie Kesa Nostra (v preklade Naša Kesa).

Kesa Nostra ponúka obyvateľom a návštevníkom obce pestrú paletu akcií. Má za sebou sériu filmových večerov a prednášok, množstvo diskoték, plesy, zábavy, rozprávkové noci pre deti či obecné zabíjačky. OZ organizovalo Vidiecke hry, ktorých súčasťou bol koncert skupiny Vidiek. Veľkú obľubu si získala "Keská pasuvačka" na Štrkárni a mini pivný festival Oktobeerfest, kde koncertovala kapela Chiki liki tu-a.

 Životné prostredie 
V juhovýchodnej časti obce sa nachádza územie Európskeho významu v správe Štátnej ochrany prírody s názvom Zátoň. Zátoň je súčasťou chránenej krajinnej oblasti Dunajské luhy a je zaradené do európskej siete chránených území NATURA 2000. Súčasťou ochrany sú napríklad vŕbovo-topoľové a jelšové lesy a živočíchy kunka červenobruchá, roháč obyčajný, alebo vydra riečna.

 Šport 
V obci vyniká futbal spolu so stolným tenisom. V minulosti mala obec veľa talentov v športovej streľbe. V roku 1974 sa vybudovala 50 metrová strelnica, ktorá je dodnes v prevádzke.

 Osobnosti obce 
 Rodáci 
 Veronika Terézia Racková (* 1958 – † 2016), misionárka
 Anton Dragúň (* 1942), futbalista a tréner
 Peter Oremus, (* 1970) hokejový tréner, hokejista 

 Referencie 

 Iné projekty 

 Externé odkazy 
 Oficiálna stránka obce


Kategória:Obce okresu Nové Zámky